作者:李鹹用
標題:和殷衙推春霖即事
內容:東風吹暖雨，潤下不能休。古道雲橫白，移時客共愁。綠沈莎似藻，紅泛葉為舟。忽起江湖興，疑鄰畎澮流。此時無勝會，何處滯奇遊。陣急如酣戰，點粗成亂漚。竹因添灑落，松得長颼飀。花慘閒庭晚，蘭深曲徑幽。絲牽汀鳥足，線掛嶽猿頭。天地昏同醉，寰區浩欲浮。柳眉低帶泣，蒲劍銳初抽。石燕翻空重，蟲羅綴滴稠。荷傾蛟淚盡，巖拆電鞭收。豈直望堯喜，卻懷微禹憂。樹滋堪採菌，磯沒懶垂鉤。腥覺聞龍氣，寒宜擁豹裘。名膏那作沴，思稔必通侯。蚌鷸徒喧競，笙歌罷獻酬。山川藏秀媚，草木逞調柔。極目非吾意，行吟獨下樓。